b'\n_START_ARTICLE_\nLeonaert Bramer\n_START_PARAGRAPH_\nLeonartas (arba Leonardas) Brameris (ol. Leonaert Bramer, ol. Leonard Bramer, 1596 m. gruod\xc5\xbeio 24 d., Delftas\xc2\xa0\xe2\x80\x93 1674 m. vasario 10\xc2\xa0d., palaidotas, ten pat)\xc2\xa0\xe2\x88\x92 XVII a. Nyderland\xc5\xb3 tapytojas ir pie\xc5\xa1\xc4\x97jas.\n_START_SECTION_\nBiografija\n_START_PARAGRAPH_\nLeonartas Brameris gim\xc4\x97 1596 m. gruod\xc5\xbeio 24 d. Delfte. Jis pamin\xc4\x97tas 1614 m. prad\xc4\x97j\xc4\x99s kelion\xc4\x99 po Pranc\xc5\xabzij\xc4\x85 ir Italij\xc4\x85. Lank\xc4\x97si Arase, Amjene, Pary\xc5\xbeiuje, Provanso Ekse, Marselyje. Kai L. Brameris buvo Ekse, jis para\xc5\xa1\xc4\x97 eil\xc4\x97ra\xc5\xa1t\xc4\xaf Wybrand de Geest autograf\xc5\xb3 knygoje, datuot\xc4\x85 1616 m. vasario 15 d., ir nupie\xc5\xa1\xc4\x97 pie\xc5\xa1in\xc4\xaf, kuris yra ankstyviausiai \xc5\xbeinomas L. Bramerio. Italijoje dailininkas lank\xc4\x97si Genujoje ir Livorne, tarp 1619 ir 1625 m. gyveno Romoje. Jis tur\xc4\x97jo palikti miest\xc4\x85 d\xc4\x97l mu\xc5\xa1tyni\xc5\xb3 ir nesutarim\xc5\xb3 su policija. 1628 m. L. Brameris gr\xc4\xaf\xc5\xbeo \xc4\xaf Delft\xc4\x85 kelion\xc4\x97je aplank\xc4\x99s grup\xc4\x99 Italijos miest\xc5\xb3. Romoje dailininkas buvo paveiktas karavad\xc5\xbeist\xc5\xb3 ir ypa\xc4\x8d vokie\xc4\x8di\xc5\xb3 dailininko Adam Elsheimer. 1629 m. L. Brameris registruotas Delfto \xc5\xa0v. Luko tapytoj\xc5\xb3 gildijoje._NEWLINE_L. Bramerio paveikslai datuoti nuo 1630 m. Ankstesni\xc5\xb3 k\xc5\xabrini\xc5\xb3 chronologija sp\xc4\x97jama. Jam paveikslus u\xc5\xbesak\xc4\x97 Nyderland\xc5\xb3 valdytojas Frederikas Henris ir jo brolis, princas Jonas Mauricas. L. Brameris dirbo Delfto ir aplinkini\xc5\xb3 miest\xc5\xb3 vie\xc5\xa1osioms \xc4\xafstaigoms. Jis daugiausiai vaizdavo dramati\xc5\xa1kai ap\xc5\xa1viestas smulkias \xc5\xbemoni\xc5\xb3 fig\xc5\xabras tarp antikini\xc5\xb3 pastat\xc5\xb3 ir griuv\xc4\x97si\xc5\xb3, ar tarp tamsi\xc5\xb3 med\xc5\xbei\xc5\xb3 siluet\xc5\xb3. Tai daugiausiai buvo alegorin\xc4\x97s, mitologin\xc4\x97s, istorin\xc4\x97s ar biblijin\xc4\x97s scenos, kurios labiau buvo b\xc5\xabdingos XVII a. Italijos, o ne Olandijos dailei. Po 1635 m. L. Brameris pie\xc5\xa1\xc4\x97 pie\xc5\xa1inius, kurie da\xc5\xbeniausiai nebuvo susij\xc4\x99 su jo paveikslais ir buvo skirti iliustruoti Biblijai ar literat\xc5\xabros k\xc5\xabriniams. I\xc5\xa1band\xc4\x97 ital\xc5\xb3 fresk\xc5\xb3 technik\xc4\x85, kuri nenusisek\xc4\x97 ir d\xc4\x97l Nyderland\xc5\xb3 klimato greit sunyko. L. Brameris gyveno su seserimi Delfto centre ir mir\xc4\x97 1674 m., palaidotas vasario 10 d. Gyvenimo metu L. Brameris buvo garsiu dailininku. Po mirties jo autoritetas greitai smuko ir susidom\xc4\x97jimas tapytoju atgijo XIX a.'